ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4038/98

υποβολή: Wilfried Telkämper (V) προς την Επιτροπή

(8 Ιανουαρίου 1999)

Θέμα: Κίνδυνοι από τη λειτουργία του αλσατικού πυρηνικού εργοστασίου παραγωγής ενέργειας Fessenheim στον Άνω Ρήνο (EDF)

Στις 11 Δεκεμβρίου 1998 κατέστη αναγκαίο να τεθεί εκτός λειτουργίας και το δεύτερο τμήμα του αλσατικού πυρηνικού εργοστασίου Fessenheim λόγω προβλημάτων που προέκυψαν στο σύστημα ψύξεως. Για τον ίδιο λόγο είχε τεθεί εκτός λειτουργίας ήδη από τον Αύγουστο αυτού του έτους η πρώτη μονάδα.

Σε ποιο βαθμό είναι ενημερωμένη η Επιτροπή για τον τρόπο, έκταση και συνέπειες αυτού του προβλήματος στο πύρηνικό εργοστάσιο Fessenheim και θεωρεί ότι υπάρχει ανάγκη για εκ νέου έλεγχο των εγκαταστάσεων και του συστήματος ασφαλείας από μία ανεξάρτητη ομάδα εμπειρογνωμόνων, ώστε να υπάρξει εγγύηση για επαρκή προστασία από τους κινδύνους στον ελβετικό, γερμανικό και γαλλικό πληθυσμό;

Απάντηση της κας Bjerregaard εξ ονόματος της Επιτροπής

(15 Φεβρουαρίου 1999)

Στις 11 Δεκεμβρίου 1998 κατά την διάρκεια των επιχειρήσεων επαναλειτουργίας του τμήματος 1 του πυρηνικού σταθμού του Fessenheim, διαπιστώθηκε παραμόρφωση των ελαστικών μεταλλικών φυσητήρων στο κύκλωμα ψεκασμού. Τοιουτοτρόπως αποφασίστηκε η αντικατάσταση των φυσητήρων αυτών. Πραγματοποιήθηκαν πάραυτα έρευνες σχετικά με τα αντίστοιχα υλικά στο δεύτερο τμήμα όπου διαπιστώθηκαν ανάλογες παραμορφώσεις. Προληπτικά και στο πλαίσιο της τήρησης των κανόνων ασφαλείας, η διεύθυνση του συγκεκριμένου σταθμού πυρηνικής ενέργειας αποφάσισε να διακόψει τη λειτουργία του τμήματος 2 προκειμένου να πραγματοποιηθούν οι δέουσες ενέργειες. Οι επιδιορθώσεις εκτελέστηκαν όπως είχε προβλεφθεί και η επαναλειτουργία του τμήματος 2 κατέστη δυνατή στις 28 Δεκεμβρίου παράλληλα κινήθηκε εκ νέου η διαδικασία επαναλειτουργίας για το τμήμα 1. Το τμήμα 1 αναμενόταν να επανα-λειτουργήσει περί τα μέσα Ιανουαρίου.

Οι γαλλικές αρχές ασφαλείς είναι αρμόδιες για τη χορήγηση αδειών στις εγκαταστάσεις παραγωγής πυρηνικής ενέργειας και την τήρηση των διατάξεων ασφαλείας και των αντιστοίχων πρακτικών που ισχύουν στη Γαλλία.
ΓΡΑΠΤΗ ΕΡΩΤΗΣΗ E-3590/98

υποβολή: Graham Mather (PPE) προς την Επιτροπή

(3 Δεκεμβρίου 1998)

Θέμα: Συμβουλευτική επιτροπή των συνεταιρισμών, ταμείων αλληλασφάλισης, ενώσεων και ιδρυμάτων

Η συμβουλευτική επιτροπή ΣΑΕΙ θεσπίσθηκε με την οδηγία της Επιτροπής 98/215/ΕΚ της 13ης Μαρτίου 1998(1).

Θα μπορούσε η Επιτροπή να αναφέρει τα ονόματα των μελών της επιτροπής και της οργάνωσης της οποίας είναι μέλη. Θα μπορούσε επίσης η Επιτροπή να παράσχει στοιχεία για τις συνεδριάσεις της επιτροπής αυτής μέχρι σήμερα καθώς και την ημερήσια διάταξή της για τους προσεχείς δώδεκα μήνες;

Απάντηση του κ. Παπουτσή εξ ονόματος της Επιτροπής

(15 Ιανουαρίου 1999)

Μετά την αίτηση του αξιότιμου μέλους για την παροχή πληροφοριών σχετικά με τη συμβουλευτική επιτροπή για τους συνεταιρισμούς, τα ταμεία αλληλασφάλισης, τα σωματεία / ενώσεις, και τα ιδρύματα, που θεσμοθετήθηκε στις 13 Μαρτίου 1998, απεστάλησαν απέυθείας στο ίδιο καθώς και στη Γενική Γραμματεία του Κοινοβουλίου, ο κατάλογος των μελών της ενλόγω επιτροπής και τα πλήρη στοιχεία τους, τα πρακτικά της πρώτης συνεδρίασης της επιτροπής που πραγματοποιήθηκε στις 30 Ιουνίου 1998, καθ και τα πρακτικά της δεύτερης συνεδρίασης της επιτροπής που πραγματοποιήθηκε στις 6 Νοεμβρίου 1998 (υπό έγκριση).

Όσον αφορά την ημερήσια διάταξη για το επόμενο έτος, προβλέπεται μια συνεδρίαση της επιτροπής τον Μάρτιο / Απρίλιο 1999 και μια άλλη συνεδρίαση τον Οκτώβριο / Νοέμβριο 1999 (ανάλογα με τη διαθεσιμότητα των μελών, των αιθουσών και των διερμηνέων). Όσον αφορά το προεδρείο της επιτροπής, θα συνεδριάσει 6 έως 8 φορές κατά τη διάρκεια του έτους.

(1) ΕΕ L 80 της 18.3.1998, σελ. 51.
ΓΡΑΠΤΗ ΕΡΩΤΗΣΗ P-3996/98

υποβολή: Daniel Varela Suanzes-Carpegna (PPE) προς την Επιτροπή

(21 Δεκεμβρίου 1998)

Θέμα: Αλιευτική Συμφωνία μεταξύ της ΕΕ και της Δημοκρατίας της Νοτίου Αφρικής

Με δεδομένη την πρόοδο που, κατά τα φαινόμενα, σημειώνουν οι διαπραγματεύσεις για τη σύναψη γενικής εμπορικής συμφωνίας μεταξύ της ΕΕ και της Δημοκρατίας της Νοτίου Αφρικής και το αδιέξοδο στο οποίο συγχρόνως φαίνεται να έχει περιέλθει το ζήτημα της αλιευτικής συμφωνίας με τη χώρα αυτή, ερωτάται η Επιτροπή: Θα μπορούσε να μας ενημερώσει για το πού βρίσκονται σήμερα οι διαπραγματεύσεις για τη σύναψη αλιευτικής συμφωνίας με τη Νότιο Αφρική;

Είναι σε θέση η Επιτροπή να επιβεβαιώσει ότι η γενική συμφωνία συνεργασίας θα καλύπτει και τα νοτιοαφρικανικά αλιευτικά προϊόντα τα οποία, στην περίπτωση αυτή, θα είχαν ελεύθερη πρόσβαση στςις αγορές της ΕΕ;

Εάν το ανωτέρω αληθεύει, δεν βλέπει η Επιτροπή αντίφαση στο γεγονός ότι ενώ η ΕΕ δεν έχει μπορέσει μέχρι στιγμής να καταλήξει σε αλιευτική συμφωνία με τη Νότιο Αφρική, θα είναι του λοιπού υποχρεωμένη να επιτρέπει την εισαγωγή νοτιοαφρικανικών αλιευτικών προϊόντων σε εφαρμογή της γενικής εμπορικής συμφωνίας;

Σε ποιές ενέργειες προτίθται να προβεί, και ποιά μέτρα σκοπεύει να λάβει η Επιτροπή για την προατασία των κοινοτικών συμφερόντων στον αλιευτικό τομέα;

Απάντηση της κας Bonino εξ ονόματος της Επιτροπής

(1 Φεβρουαρίου 1999)

Οι επίσημες διαπραγματεύσεις για χωριστή συμφωνία αλιείας μεταξύ της Νοτίου Αφρικής και της Κοινότητας δεν έχουν αρχίσει πράγματι παρά τις πολλές διερευνητικές συζητήσεις που έχουν γίνει μεταξύ των δύο μερών από το 1996.

Σε σχέση με τις διαπραγματεύσεις για συμφωνία οικονομικής συνεργασίας, το κεφάλαιο που αφορά την αλιεία στον Τίτλο IV του σχεδίου αλιείας προβλέπει κοινή δήλωση που αναφέρει ότι: "Τα Μέρη θα επιδιώξουν σταθερά να διαπραγματευθούν και να συνάψουν την αλιευτική συμφωνία όπως αναφέρεται στο άρθρο (αλιεία) όχι αργότερα από το τέλος του 2000".

Σύμφωνα με το ίδιο σχέδιο, οι δασμολογικές παραχωρήσεις για τα αλιευτικά προϊόντα "θα ισχύσουν μόνον εφόσον υπογραφεί η αλιευτική συμφωνία που αναφέρεται στο άρθρο (αλιεία) της παρούσας συμφωνίας." Επομένως, υπάρχει σύνδεση μεταξύ της συμφωνίας οικονομικής συνεργασίας και των διαπραγματεύσεων για την αλιευτική συμφωνία. Η πρόσβαση των αλιευτικών προϊόντων της Νοτίου Αφρικής στη κοινοτική αγορά θα προωθηθεί μόνο εφόσον υπογραφεί χωριστή αμοιβαίου συμφέροντος συμφωνία αλιείας. Τότε θα προωθηθεί η πρόσβαση στην κοινοτική αγορά σε φάσεις σύμφωνα με συμφωνημένο χρονοδιάγραμμα.

Στη Βιέννη, το Ευρωπαϊκό Συμβούλιο ζήτησε από το Συμβούλιο να καταλήξουν οι διαπραγματεύσεις το αργότερο πριν από το Ευρωπαϊκό Συμβούλιο του Μαρτίου 1999.
ΓΡΑΠΤΗ ΕΡΩΤΗΣΗ E-3130/98

υποβολή: Graham Watson (ELDR) προς την Επιτροπή

(16 Οκτωβρίου 1998)

Θέμα: Έγκριση φαρμάκων χορηγούμενων σε ζώα

Ο καθορισμός από την ΕΕ ενός ανώτατου επιτρεπόμενου ορίου καταλοίπων για τα κτηνιατρικά φάρμακα που χορηγούνται σε ζώα εκτρεφόμενα για το κρέας τους είναι ουσιώδης για τη μείωση του κινδύνου εισαγωγής τέτοιων καταλοίπων στην τροφική αλυσίδα. Ωστόσο, ο κανονισμός πρόκειται να εφαρμοστεί χωρίς να έχουν ληφθεί υπόψη οι συνέπειες που θα έχει για τα άλογα, τα οποία μολονότι θεωρούνται ζώα των οποίων το κρέας μπορεί να χρησιμοποιηθεί ως τροφή, σπανίως σφάζονται γι' αυτόν το σκοπό στο Ηνωμένο Βασίλειο. Το γεγονός αυτό οδηγεί στο φόβο μήπως τα επιτρεπόμενα αναισθητικά σκευάσματα που θα χρησιμοποιούνται για τη νάρκωση των ζώων και για την καταστολή του πόνου δεν θα είναι αποτελεσματικά, ενώ αυτά που είναι αποτελεσματικά δεν θα είναι πλέον διαθέσιμα.

Άραγε, αναγνωρίζει η Επιτροπή τις ανησυχίες της Βρετανικής Κτηνιατρικής Ένωσης όσον αφορά τις συνέπειες που θα έχουν τα μέτρα αυτά για τα άλογα; Εάν ναι, ποιες ενέργειες έχουν προγραμματιστεί για να διορθωθεί αυτή η κατάσταση;

Απάντηση του/της κ. Bangemann εξ ονόματος της Επιτροπής

(11 Νοεμβρίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-3688/98

υποβολή: Bill Miller (PSE) προς την Επιτροπή

(7 Δεκεμβρίου 1998)

Θέμα: Κόστος και χρόνος για την εκδίκαση των υποθέσεων στο Δικαστήριο

Πάνω από δέκα χρόνια παρήλθαν από την έναρξη έως το τέλος της διαδικασίας μιας υπόθεσης βρετανικής επιχείρησης ζάχαρης, η οποία εκδικάστηκε πρόσφατα από το Δικαστήριο. Θα μπορούσε να εξηγήσει η Επιτροπή γιατί διήρκεσε τόσο πολύ η διαδικασία; Οι σχετικές δαπάνες επιδικάσθηκαν στην εν λόγω επιχείρηση;

Απάντηση κ. Santer εξ ονόματος της Επιτροπής

(11 Φεβρουαρίου 1999)

Ελλείψει περισσοτέρων διευκρινίσεων, όπως ζητήθηκε από το Αξιότιμο Μέλος του Κοινοβουλίου, η Επιτροπή δεν βρήκε καμία υπόθεση σχετική με επιχείρηση ζάχαρης η οποία να εκκρεμούσε πάνω από δέκα χρόνια ενώπιον του Δικαστηρίου.
ΓΡΑΠΤΗ ΕΡΩΤΗΣΗ E-2725/98

υποβολή: Hiltrud Breyer (V) προς την Επιτροπή

(1 Σεπτεμβρίου 1998)

Θέμα: Ερώτηση εμβάθυνσης για τον Κανονισμό 258/97 σχετικά με τα νέα τρόφιμα

Η απάντηση της Επιτροπής προς την ερώτηση Ρ-1999/98(1) επιτρέπει στους βουλευτές να συμπεράνουν ότι το άρθρο 8 του Κανονισμού 258/97(2) δεν εφαρμόζεται πλήρως από πλευράς Επιτροπής. Πρέπει η απάντηση να εννοηθεί έτσι, δηλαδή ότι η Επιτροπή επιθυμεί να αναγράφεται στην επισήμανση απλώς η διαδικασία, όχι όμως και τα τροποποιηθέντα χαρακτηριστικά, όπως για παράδειγμα η ανθεκτικότητα στα ζιζανιοκτόνα ή εντομοκτόνα;

Γιατί αντιτίθεται η Επιτροπή στην πλήρη εφαρμογή του άρθρου 8 του Κανονισμού 258/97;

Απάντηση του κ. Bangemann εξ ονόματος της Επιτροπής

(13 Οκτωβρίου 1998)

Το άρθρο 8 του κανονισμού (ΕΚ) 258/97 σχετικά με τα νέα τρόφιμα και τα νέα συστατικά τροφίμων, και ιδίως η παράγραφος 1 εδάφιο α), στην οποία αναφέρεται το Αξιότιμο Μέλος του Κοινοβουλίου, ορίζει ότι στην επισήμανση ενός νέου τροφίμου ή συστατικού τροφίμου που δεν είναι πλέον ισοδύναμο με ένα ήδη υπάρχον τρόφιμο ή συστατικό τροφίμου, πρέπει να μνημονεύονται τα χαρακτηριστικά ή οι ιδιότητες που τροποποιήθηκαν (σύνθεση, θρεπτική αξία ή θρεπτική ενέργεια ή χρήση για την οποία προορίζεται το τρόφιμο) μαζί με υπόδειξη της μεθόδου βάσει της οποίας ελήφθη το εν λόγω χαρακτηριστικό ή η ιδιότητα. Από τις διατάξεις αυτές προκύπτει ότι τα τροποποιηθέντα στο επίπεδο του φυτού χαρακτηριστικά, όπως η ανθεκτικότητα στα ζιζανιοκτόνα ή στα έντομα, είναι χαρακτηριστικά γεωπονικής και όχι διατροφικής φύσεως τα οποία δεν απαιτείται να εμφαίνονται στην ετικέτα κατά την έννοια του εν λόγω άρθρου. Αντίθετα, η ένδειξη που αναφέρει ότι το τρόφιμο ή το συστατικό τροφίμου έχει παραχθεί, επί παραδείγματι, από "γενετικώς τροποποιημένη σόγια ή γενετικώς τροποποιημένο αραβόσιτο" αντιστοιχεί στα τροποποιηθέντα διατροφικά χαρακτηριστικά (σύνθεση του τροφίμου) καθώς και στη μέθοδο με την οποία ελήφθη το τρόφιμο (γενετική τροποποίηση), τα οποία πρέπει να μνημονεύονται στην επισήμανση.

Η Επιτροπή εφαρμόζει πλήρως το άρθρο 8 του κανονισμού 258/97. Όπως διευκρινίστηκε ανωτέρω, οι ενδείξεις, στις οποίες αναφέρεται το Αξιότιμο Μέλος δεν εμπίπτουν στο πεδίο εφαρμογής του κανονισμού αυτού και των διατάξεών του.

(1) ΕΕ C 50 της 22.2.1999, σελ. 123.

(2) ΕΕ L 43 της 14.2.1997, σελ. 1.
ΓΡΑΠΤΗ ΕΡΩΤΗΣΗ P-2862/98

υποβολή: Karin Riis-Jørgensen (ELDR) προς την Επιτροπή

(14 Σεπτεμβρίου 1998)

Θέμα: Πώληση χρηματοπιστωτικών υπηρεσιών εξ αποστάσεως

Αρχικά οι χρηματοπιστωτικές υπηρεσίες έπρεπε να καλυφθούν από τη γενική οδηγία για την πώληση εξ αποστάσεως. Επειδή αυτό όμως δεν έγινε, το Ευρωπαϊκό Κοινοβούλιο ζήτησε από την Επιτροπή να εκπονήσει ειδική οδηγία για τις χρηματοπιστωτικές υπηρεσίες. Η πρόταση οδηγίας απορρίφθηκε στις 15 Ιουλίου 1998. Στην πράξη αυτό σημαίνει ότι για το μέσο καταναλωτή θα είναι δύσκολο να επωφεληθεί από την εσωτερική αγορά των χρηματοπιστωτικών υπηρεσιών και, συνεπώς, από την εισαγωγή του Ευρώ στις χρηματοπιστωτικές αγορές.

Για ποιό λόγο πιστεύει η Επιτροπή ότι ο χρηματοπιστωτικός τομέας δεν πρέπει να αποτελέσει μέρος της εσωτερικής αγοράς; Για ποιό λόγο αποφάσισε η Επιτροπή να απορρίψει την πρόταση οδηγίας για τις χρηματοπιστωτικές υπηρεσίες; Με ποιόν τρόπο, τέλος, προτίθεται η Επιτροπή να διευκολύνει την κατάσταση στην οποία περιήλθαν οι καταναλωτές;

Κοινή απάντηση

του κ. Monti εξ ονόματος της Επιτροπής

στις γραπτές ερωτήσεις E-2764/98 και P-2862/98

(17 Νοεμβρίου 1998)

Η Επιτροπή ενέκρινε στις 14 Οκτωβρίου 1998 την πρόταση οδηγίας σχετικά με την εξ αποστάσεως εμπορία χρηματοπιστωτικών υπηρεσιών προς τους καταναλωτές(1), η οποία πλέον εξετάζεται από το Κοινοβούλιο στα πλαίσια της διαδικασίας της συναπόφασης.

(1) COM(98)468.
ΓΡΑΠΤΗ ΕΡΩΤΗΣΗ E-4037/98

υποβολή: Wilfried Telkämper (V) προς το Συμβούλιο

(11 Ιανουαρίου 1999)

Θέμα: Κίνδυνοι από τη λειτουργία του αλσατικού πυρηνικού εργοστασίου παραγωγής ενέργειας Fessenheim στον Άνω Ρήνο (EDF)

Στις 11 Δεκεμβρίου 1998 κατέστη αναγκαίο να τεθεί εκτός λειτουργίας και το δεύτερο τμήμα του αλσατικού πυρηνικού εργοστασίου Fessenheim λόγω προβλημάτων που προέκυψαν στο σύστημα ψύξεως. Για τον ίδιο λόγο είχε τεθεί εκτός λειτουργίας ήδη από τον Αύγουστο αυτού του έτους η πρώτη μονάδα.

Σε ποιο βαθμό είναι ενημερωμένο το Συμβούλιο για τον τρόπο, έκταση και συνέπειες αυτού του προβλήματος στο πυρηνικό εργοστάσιο Fessenheim και θεωρεί ότι υπάρχει ανάγκη για εκ νέου έλεγχο των εγκαταστάσεων και του συστήματος ασφαλείας από μία ανεξάρτητη ομάδα εμπειρογνωμόνων, ώστε να υπάρξει εγγύηση για επαρκή προστασία από τους κινδύνους στον ελβετικό, γερμανικό και γαλλικό πληθυσμό;

Απάντηση

(29 Μαρτίου 1999)

Οι ισχύουσες κοινοτικές διατάξεις δεν προβλέπουν ενημέρωση του Συμβουλίου ούτε παρέμβασή του όσον αφορά τα συμβάντα στα οποία αναφέρεται ο αξιότιμος κύριος Βουλευτής.

Το Συμβούλιο συμμερίζεται τη μέριμνα για την επαρκή προστασία του πληθυσμού και υπενθυμίζει σχετικά ότι η οδηγία 96/29/Ευρατόμ(1), για τον καθορισμό των βασικών κανόνων ασφαλείας για την προστασία της υγείας του πληθυσμού κατά των κινδύνων που προκύπτουν από ιονίζουσες ακτινοβολίες, αποτελεί σημαντικό στοιχείο κατά την έννοια αυτή.

(1) EE L 159, της 29.6.1996, σελ. 1.
ΓΡΑΠΤΗ ΕΡΩΤΗΣΗ E-3813/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Σχέδια και προγράμματα στον τομέα των μεταφορών στην Καταλονία

Έχοντας υπόψη την πολιτική της διαφάνειας που ακολουθεί η Επιτροπή σε σχέση με τις δαπάνες που πραγματοποιεί, θα μπορούσε να μας πληροφορήσει ποιά από τα σχέδια που υλοποιήθηκαν στην Καταλονία την περίοδο 1994-1999 έτυχαν ενίσχυσης στο πλαίσιο των διαφόρων μέτρων για τον τομέα των μεταφορών;

Επίσης, θα μπορούσε η Επιτροπή να αναφέρει το ποσό που έχει τελικά διατεθεί για το κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-3205/98

υποβολή: Anne McIntosh (PPE) προς την Επιτροπή

(16 Οκτωβρίου 1998)

Θέμα: Νυχτερινά σιδηροδρομικά δρομολόγια στην Ευρώπη

Υπό το φως της απόφασης του Πρωτοδικείου, προτίθεται η Επιτροπή να εγκρίνει την επέκταση της σημερινής 8ετούς περιόδου σε ό,τι αφορά τη λειτουργία των νυχτερινών δρομολογίων των ευρωπαϊκών σιδηροδρόμων;

Aπάντηση του κ. Van Miert εξ ονόματος της Επιτροπής

(13 Νοεμβρίου 1998)

Στην απόφασή του της 15ης Σεπτεμβρίου 1998, το Πρωτοδικείο αποφάσισε ότι η συμφωνία για τα νυχτερινά δρομολόγια δεν παραβιάζει τη παράγραφο 1 του άρθρου 85 της συνθήκης ΕΚ.

Συνεπώς, δεν απαιτείται η έκδοση απόφασης της Επιτροπής για χορήγηση απαλλαγής σύμφωνα με τις διατάξεις του άρθρου 85 παράγραφος 3 της συνθήκης ΕΚ.
ΓΡΑΠΤΗ ΕΡΩΤΗΣΗ E-4050/98

υποβολή: Eolo Parodi (PPE) και Guido Viceconte (PPE) προς την Επιτροπή

(13 Ιανουαρίου 1999)

Θέμα: Προστασία του "Ζαμπόν Πάρμας"

Η πρόσφατη απόφαση του Εφετείου του Λονδίνου στην υπόθεση "Asda/Ένωση παραγωγών ζαμπόν Πάρμας" που εξουσιοδοτεί την αλυσίδα των βρετανικών υπεραγορών να πωλούν με το σήμα "Ζαμπόν Πάρμας" χοιρομέρια που αγοράζονται στην Πάρμα, τεμαχίζονται όμως σε φέτες και συσκευάζονται στο Ην. Βασίλειο, δεν λαμβάνει δεόντως υπόψη τις ειδικές διαδικασίες τεμαχισμού σε φέτες και συσκευασίας που συμβάλουν αποφασιστικά στην ποιοτική ταυτότητα του προϊόντος. Ερωτάται ως εκ τούτου η Επιτροπή.

1. Δεν θεωρεί ότι οι κοινοτικοί κανονισμοί με τις προστατευόμενες ονομασίες προέλευσης και τις προστατευόμενες γεωγραφικές ενδείξεις έχουν στη συγκεκριμένη περίπτωση αγνοηθεί;

2. Ποιά μέτρα προτίθεται να λάβει για την προστασία της ιταλικής ένωσης παραγωγών και των ευρωπαίων καταναλωτών;

Απάντηση του κ. Fischler εξ ονόματος της Επιτροπής

(25 Ιανουαρίου 1999)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στη γραπτή ερώτηση P-3881/98 του κ. Filippi(1).

(1) βλέπε σελίδα 102.
ΓΡΑΠΤΗ ΕΡΩΤΗΣΗ E-3400/98

υποβολή: Marie-Paule Kestelijn-Sierens (ELDR) προς την Επιτροπή

(17 Νοεμβρίου 1998)

Θέμα: Ειδική γενετική έρευνα

Είναι διατεθειμένη η Επιτροπή, στο πλαίσο του Ευρωπαϊκού Προγράμματος Έρευνας και Ανάπτυξης, να προωθήσει την ειδική γενετική έρευνα;

Απάντηση της κας Cresson εξ ονόματος της Επιτροπής

(8 Ιανουαρίου 1999)

Με το τέταρτο πρόγραμμα / πλαίσιο (1994-1998), η Επιτροπή στήριξε την έρευνα σε θέματα γενετικής, στο πλαίσιο ειδικών προγραμμάτων, συμπεριλαμβανομένων των Life Sciences and Technologies, International Cooperation, Human Capital, Standards, Information Technology και BRITE-Euram (Βιομηχανικές τεχνολογίες και τεχνολογίες υλικών). Η έρευνα διαλαμβάνει την γενετική πολλών ζώντων οργανισμών, συμπεριλαμβανομένων των μικροβίων, των φυτών, των ζώων εκτροφής και του ανθρώπου. Η έρευνα αποβλέπει στην ενίσχυση των πρωτοποριακών βιολογικών γνώσεων, στη βελτίωση της υγειονομικής φροντίδας και της ιατρικής, και στην διεύρυνση της επιστημονικής και τεχνολογικής βάσης της κοινοτικής βιομηχανίας.

Ο εν λόγω τύπος έρευνας θα ενισχυθεί σοβαρά με την εφαρμογή περισσότερων θεματικών προγραμμάτων του πέμπτου προγράμματος - πλαισίου, ειδικότερα δε στις στρατηγικές δράσεις και δραστηριότητες γενικής φύσεως, του θέματος 1, που αφορούν την ποιότητα ζωής και την διαχείριση των έμβιων πόρων. Οι στόχοι της έρευνας αυτής συνίστανται στην κάλυψη βασικών κοινωνικοοικονομικών αναγκών στους τομείς της υγείας και της διατροφής, του ελέγχου των λοιμωδών νόσων, της κυτταρικής παραγωγής και της βιώσιμης γεωργίας, αλιείας και δασοκομίας.

Η γονιδιακή έρευνα έχει επίσης εισαχθεί στο ειδικό τμήμα του προγράμματος - πλαισίου που καθορίζει τις δραστηριότητες του Κοινού Κέντρου Έρευνών. Στόχος είναι η στήριξη του ευρωπαϊκού νομοθετικού πλαισίου. Το Ίδρυμα για την υγεία και προστασία του καταναλωτή (IHCP) στην Ispra, αναπτύσσει αναλυτικές μεθόδους για την ανίχνευση γενετικώς τροποποιημένων οργανισμών. Το Ίδρυμα προοπτικών τεχνολογικών μελετών (IPTS) στην Σεβίλλη, αναλύει τις κοινωνικοοικονομικές επιπτώσεις των γεωλογικών επιστημών, εν γένει, και, ειδικότερα, ασχολείται με την αξιολόγηση της βιοτεχνολογίας και της γενετικής μηχανικής. Μελέτες του IPTS εστιάζονται στην σημασία και τις επιπτώσεις της γενετικής μηχανικής και των γενετικώς τροποποιημένων οργανισμών στις ευρωπαϊκές πολιτικές. Οι κύριοι τομείς ενδιαφέροντος είναι οι τεχνολογίες της υγείας και οι γενετικώς τροποποιημένες καλλιέργειες.
ΓΡΑΠΤΗ ΕΡΩΤΗΣΗ E-4036/98

υποβολή: Ursula Schleicher (PPE) προς την Επιτροπή

(8 Ιανουαρίου 1999)

Θέμα: Προστασία των καταναλωτών-Ακτινοβολία των συσκευών τεχνητής ηλιοθεραπείας

Στην Ομοσπονδιακή Δημοκρατία της Γερμανίας υπάρχουν όλο και περισσότερες αναφορές στον Τύπο, ότι η ακτινοβολία που προέρχεται από συσκευές τεχνητής ηλιοθεραπείας στους σχετικούς ειδικούς χώρους (SOLARIUM) ανέρχεται πάνω από τα όρια που θέτει ο σχετικός νόμος, το δε προσωπικό δεν είναι επαρκώς εκπαιδευμένο και στους πελάτες δεν έχουν εξηγηθεί επαρκώς οι κίνδυνοι από αυτές τις συσκευές καθώς και οι κανόνες που πρέπει να τηρούνται. Επειδή η υπερβολική ακτινοβολία UVB, μπορεί να προκαλέσει καρκίνο του δέρματος, θα πρέπει να πραγματοποιηθεί ένας εντατικότερος έλεγχος. Στη Γερμανία ο έλεγχος αυτός των συσκευών τεχνητής ηλιοθεραπείας πραγματοποιείται σήμερα μόνο σε εθελουσία βάση. Το θεσμικό όργανο TÜV της Ρηνανίας χορηγεί ένα πιστοποιητικό "Χώρος τεχνητής ηλιοθεραπείας που έχει ελεγχθεί" με βάση την εξέταση των προδιαγραφών ασφαλείας και την αρμοδιότητα του προσωπικού. Όμως από 9.000 χώρους τεχνητής ηλιοθεραπείας που βρίσκονται στη Γερμανία μέχρι σήμερα, μόνο 45 διαθέτουν παρόμοιο πιστοποιητικό.

1. Γνωρίζει η Ευρωπαϊκή Επιτροπή τον αριθμό των χώρων τεχνητής ηλιοθεραπείας στα κράτη μέλη;

2. Πώς αξιολογεί η Ευρωπαϊκή Επιτροπή τους κινδύνους από απόψεως υγείας μέσω μη κατάλληλης χρησιμοποιήσεως των χώρων και συσκευών τεχνητής ηλιοθεραπείας;

3. Δεν θα ήταν σωστό να υπάρξει, το λιγότερο υπό μορφήν συστάσεως προς τα κράτη μέλη, αναφορά σε αυτό το πρόβλημα ώστε να υποχρεωθούν τα κράτη μέλη σε ενισχυμένους ελέγχους;

Απάντηση της κας Bonino εξ ονόματος της Επιτροπής

(16 Μαρτίου 1999)

1. Η Επιτροπή δεν διαθέτει στοιχεία σχετικά με τον αριθμό των κέντρων τεχνητής ηλιοθεραπείας στα κράτη μέλη. Η καταγραφή αυτών των κέντρων είναι εξάλλου δύσκολη, διότι εκτός από τα ειδικά κέντρα παροχής αυτής της υπηρεσίας υπάρχουν άλλα κέντρα στα οποία η τεχνητή ηλιοθεραπεία είναι μόνο μία από τις παρεχόμενες υπηρεσίες.

2. - 3. Παρόλο που τα κράτη μέλη εξακολουθούν να έχουν την κύρια ευθύνη για την ασφάλεια των πολιτών τους, η Επιτροπή ανέλαβε ορισμένες πρωτοβουλίες με σκοπό να αυξηθεί η ασφάλεια των συσκευών αυτού του είδους και να μειωθούν οι αντίστοιχοι κίνδυνοι. Για περισσότερες πληροφορίες, παραπέμπουμε τον κύριο βουλευτή στην απάντηση που έδωσε η Επιτροπή στην γραπτή ερώτηση E-1602/98 του κ. Siso Cruellas(1).

Η Επιτροπή δεν προβλέπει προς το παρόν να αναλάβει άλλες ειδικές πρωτοβουλίες.

(1) ΕΕ C 50 της 22.2.1999, σελ. 54.
ΓΡΑΠΤΗ ΕΡΩΤΗΣΗ E-3824/98

υποβολή: Outi Ojala (GUE/NGL) προς την Επιτροπή

(22 Δεκεμβρίου 1998)

Θέμα: Δικαίωμα των διπλωματικών υπαλλήλων να αγοράζουν αφορολόγητα είδη

Κατ' εφαρμογήν σχετικής απόφασης της Επιτροπής της ΕΕ, το καθεστώς πώλησης αφορολογήτων ειδών σε δρομολόγια τα οποία πραγματοποιούνται εξ' ολοκλήρου εντός των ευρωπαϊκών συνόρων καταργείται από την 1 Δεκεμβρίου 1999. Εντούτοις, οι διπλωματικοί υπάλληλοι και τα εξομοιωμένα με αυτούς μέλη της Επιτροπής της Ευρωπαϊκής Ένωσης θα διατηρήσουν το δικαίωμά τους να αγοράζουν αφορολόγητα είδη χάριν στην ετήσια ποσόστωσή τους όσον αφορά την αγορά αφορολογήτων ειδών.

1. Είναι δίκαιο κατά τη γνώμη της Επιτροπής ότι οι διπλωματικοί υπάλληλοι, των οποίων οι μισθοί είναι από τους υψηλότερους, θα διατηρήσουν το δικαίωμα αγοράς αφορολογήτων ειδών τη στιγμή που το εν λόγω δικαίωμα αφαιρείται από τους απλούς πολίτες της Ευρωπαϊκής Ένωσης;

2. Προτίθεται η Επιτροπή να προβεί σε ενέργειες με στόχο την εξάλειψη της αδικίας αυτής και, εάν ναι, ποιά μέτρα σκοπεύει να λάβει; Εάν δεν προτίθεται να προβεί σε ενέργειες, πώς δικαιολογεί η Επιτροπή την απόφασή της αυτή;

Απάντηση του κ. Monti εξ ονόματος της Επιτροπής

(06 Απριλίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-3878/98 του κ. De Coene(1).

(1) ΕΕ C 325 της 12.11.1999, σελ. 35.
ΓΡΑΠΤΗ ΕΡΩΤΗΣΗ E-3898/98

υποβολή: Hiltrud Breyer (V) προς την Επιτροπή

(4 Ιανουαρίου 1999)

Θέμα: Βόμβα κατά συγκεκριμένων εθνοτήτων

Πρόσφατες πληροφορίες από τη Νότιο Αφρική και το Ισραήλ μιλούν για ενδεχόμενη ανάπτυξη βιολογικών όπλων που θα έχουν ως στόχο άτομα συγκεκριμένης εθνοτικής ή φυλετικής προέλευσης.

Θα μπορούσε η Επιτροπή να μας διαβεβαιώσει:

1. ότι κανένα κοινοτικό κονδύλι δεν διατίθεται, άμεσα ή έμμεσα, για τη χρηματοδότηση ερευνητικών προγραμμάτων του είδους αυτού;

2. ότι δεν διεξάγονται τέτοιου είδους έρευνες σε κράτη μέλη της ΕΕ;

Απάντηση της κας Cresson εξ ονόματος της Επιτροπής

(10 Φεβρουαρίου 1999)

Η Επιτροπή μπορεί να επιβεβαιώσει ότι δεν έχει διατεθεί ουδεμία κοινοτική χρηματοδότηση άμεσα ή έμμεσα για την έρευνα στην οποία αναφέρεται το Αξιότιμο Μέλος του Κοινοβουλίου.

Η Επιτροπή αγνοεί ότι διεξάγονται ανάλογες έρευνες στα κράτη μέλη.